2.1.

Înainte de a începe încercarea SHED, vehiculele de încercare se precondiționează după cum urmează: 2.1.1. Vehicule OVC. 2.1.1.1. În ceea ce privește vehiculele OVC fără comutator de schimbare a regimului de funcționare, procedura începe cu descărcarea dispozitivului de stocare a energiei electrice/puterii al vehiculului în timpul conducerii acestuia (pe pista de încercare, pe un stand cu rulouri etc.) în oricare dintre următoarele condiții: (a) la o viteză constantă de 50 km/h până la pornirea motorului cu combustibil al VEH; (b) dacă un vehicul nu poate atinge o viteză constantă de 50 km/h fără ca motorul cu combustibil să pornească, atunci viteza trebuie redusă până când vehiculul poate ajunge la o viteză constantă mai mică la care nu pornește motorul cu combustibil pentru o perioadă/distanță definită (a se determina de către serviciul tehnic și producător); (c) conform recomandării producătorului. Motorul care funcționează cu combustibil trebuie oprit în zece secunde de la pornirea sa automată. 2.1.1.2. În ceea ce privește vehiculele OVC cu comutator de schimbare a regimului de funcționare, procedura începe cu descărcarea dispozitivului de stocare a energiei electrice/puterii vehiculului, prin rulare cu comutatorul în poziție pur electrică, (pe pista de încercare, pe un stand cu rulouri etc.) la o viteză constantă de 70 % ± 5 % din viteza maximă a vehiculului în treizeci de minute. Prin derogare, dacă producătorul poate demonstra serviciului tehnic și autorității de omologare faptul că vehiculul nu este fizic capabil să atingă viteza maximă la treizeci de minute, atunci în locul acesteia se poate folosi viteza maximă la cincisprezece minute. Oprirea descărcării apare într-una dintre următoarele condiții: (a) atunci când vehiculul nu este capabil să atingă 65 % din viteza maximă la treizeci de minute; (b) atunci când instrumentele de bord standard îi indică conducătorului să oprească vehiculul; (c) după 100 km. În cazul în care vehiculul nu este echipat cu un mod pur electric, descărcarea dispozitivului de stocare a energiei electrice/puterii are loc prin rularea vehiculului (pe pista de încercare, pe un stand cu rulouri etc.) în oricare dintre următoarele condiții: (a) la o viteză constantă de 50 km/h până la pornirea motorului cu combustibil al VEH; (b) dacă un vehicul nu poate atinge o viteză constantă de 50 km/h fără ca motorul cu combustibil să pornească, atunci viteza trebuie redusă până când vehiculul poate ajunge la o viteză constantă mai mică la care nu pornește motorul cu combustibil pentru o perioadă/distanță definită (a se determina de către serviciul tehnic și producător); (c) conform recomandării producătorului. Motorul va fi oprit în zece secunde de la pornirea sa automată. Prin derogare, dacă producătorul poate demonstra serviciului tehnic și autorității de omologare faptul că vehiculul nu este fizic capabil să atingă viteza maximă la treizeci de minute, atunci în locul acesteia se poate folosi viteza maximă la cincisprezece minute. 2.1.2. Vehicule NOVC. 2.1.2.1. În ceea ce privește vehiculele NOVC fără comutator de schimbare a regimului de funcționare, procedura începe cu o precondiționare prin cel puțin două cicluri de conducere consecutive, complete și aplicabile încercării de tip I, fără impregnare. 2.1.2.2. În ceea ce privește vehiculele NOVC cu comutator de schimbare a regimului de funcționare, procedura începe cu o precondiționare prin cel puțin două cicluri de conducere consecutive, complete și aplicabile fără impregnare, vehiculul funcționând în regimul hibrid. În cazul în care sunt disponibile mai multe regimuri hibride, încercarea se efectuează în regimul setat automat după răsucirea cheii de contact (regimul normal). Pe baza informațiilor furnizate de către producător, serviciul tehnic se asigură că valorile limită sunt respectate în toate regimurile hibride. 2.1.3. Rularea de precondiționare se efectuează conform ciclului de încercare de tip I din apendicele 6 al anexei II: 2.1.3.1. pentru vehiculele OVC, aceasta se efectuează în aceleași condiții ca cele specificate în situația B a încercării de tip I din apendicele 11 al anexei II; 2.1.3.2. pentru vehicule NOVC, emisiile de poluanți se măsoară în aceleași condiții ca cele de la încercarea de tip I.